Poštovana,

Na osnovu javnog poziva za konsultovanje zainteresovane javnosti u početnoj fazi pripreme Zakona o elektronskim medijima, obraćam Vam se sa zahtjevom da se razmotri postojeća odredba Zakona o elektronskim medijima, precizirana u članu 102, stav 2, tačka 5.

Navedenim članom je precizirano da Agencija izdaje odobrenje za emitovanje na osnovu zahtjeva koji podnosi pravno lice koje je registrovano kod nadležnog organa, s tim da se podnosi prateća dokumentacija koja, između ostalog podrazumjeva i :

dokaz da se pred nadležnim sudom ne vodi postupak protiv pravnog lica podnosioca prijave, **odnosno protiv odgovornog lica podnosioca prijave za djelo zloupotrebe službenih ovlašćenja ili krivičnih djela u privredi ili za djela za koja je zaprijećena kazna zatvora.**

Smatram da ovaj uslov treba da pretrpi određenu izmjenu.

Naime, imajući u vidu da su osnovni sudovi nadležni za evidenciju pokrenutih postupaka zbog krivičnih djela, a Ministarstvo pravde je nadležno za evidenciju izrečenih kazni, potpuno je logično da se kao uslov odredi pribavljanje uvjerenja Ministarstva pravde jer se jedino tako može doći do saznanja da li je odgovorno lice počinilac nekog krivičnog djela i da li je za to djelo lice kažnjeno.   
U suprotnom, nastaje situacija da pokretanje bilo kakvog krivičnog postupka protiv odgovornog lica u pravnom licu pred osnovnim sudovima znači sprječavanje pravnog lica da uzme učešće na konkursu. Naročito ako se uzme u obzir moguće podnošenje neosnovanih tužbi i pokretanja postupaka po njima, koji na kraju ne bi rezultirali izricanjem kazne i uvođenjem u evidenciju.

Ako se uzme u obzir situacija da emiter može imati u okviru matične firme i štampani medij, zbog čega je često izložen neosnovanim tužbama, jasno je da se mora podvući linija i jasno razgraničiti osnovanost tužbe koja će se u tom slučaju evidentirati isključivo kroz uvjerenje Ministarstva pravde, a ne preko uvjerenja osnovnih sudova, kao što je to sada slučaj, gdje se evidentira svaki pokrenuti postupak.

Pored toga, rješenje može biti da kao uslov ostane pribavljanje uvjerenja nadležnog osnovnog suda , ali da se nakon riječi „da se pred nadležnim sudom ne vodi postupak protiv odgovornog lica podnosioca prijave za djelo zloupotrebe službenih ovlašćenja ili krivičnih djela u privredi“, stavi tačka.

Dakle, da se , osim djela zloupotrebe ovlašćenja i krivičnih djela u privredi ne insistira i na „djela za koja je zaprijećena kazna zatvora“ jer je potpuno moguće da bilo koje fizičko lice bude kažnjeno zbog djela koja nemaju nikakve veze sa privrednim poslovanjem ili se jednostavno ta djela dese kroz neki nesrećan slučaj.

Možda je ovo rješenje i prihvatljivije, upravo iz razloga što se bilo ko može naći u evidenciji Ministarstva pravde zbog djela koje je u isključivoj vezi sa fizičkim licem, a ne u vezi sa tim licem kroz poslovanje firme u kojoj je to lice odgovorno.

U svakom slučaju, postojeća formulacija navedenog uslova nije određena na pravi način te se nadam da će ova sugestija inicirati izmjene u tom smislu.

S poštovanjem,

Miljan Ivanović

Adresa: Bulevar Ibrahima Koristovića bb, Tel. 069 630 631